നര്കോട്ടിക് ജിഹാദ് : നിലപാടില്ലാതെ യുഡിഎഫ് തിരുവനന്തപുരം നര്ക്കോട്ടിക് ജിഹാദ് പ്രസ്താവനയില് വ്യക്തമായ നിലപാട് സ്വീകരിക്കാനാകാതെ യുഡിഎഫ്. വ്യാഴാഴ്ച തലസ്ഥാനത്ത് നടന്ന യുഡിഎഫ് ഉന്നതാധികാര സമിതി ഇക്കാര്യം ചര്ച്ച ചെയ്തെങ്കിലും യോജിച്ച നിലപാട് സ്വീകരിച്ചില്ല. ഘടക കക്ഷികളായ മുസ്ലിംലീഗും കേരള കോണ്ഗ്രസ് പാര്ടികളും വ്യത്യസ്ത നിലപാട് സ്വീകരിച്ചതോടെയാണിത്. ബിഷപ്പിന്റെ പ്രസ്താവനയില് യുഡിഎഫ് നിലപാട് ഉന്നതാധികാര സമിതി യോഗത്തിനുശേഷം പറയാമെന്ന് കണ്വീനര് എം എം ഹസ്സന് നേരത്തേ വ്യക്തമാക്കിയിരുന്നു. എന്നാല്, വാര്ത്താസമ്മേളനത്തില് ആവര്ത്തിച്ച് ചോദിച്ചിട്ടും പ്രതിപക്ഷ നേതാവ് വി ഡി സതീശനും എം എം ഹസ്സനും കൃത്യമായ മറുപടി പറഞ്ഞില്ല. സര്വകക്ഷി യോഗം സര്ക്കാര് വിളിച്ചില്ലെങ്കില് തങ്ങള് വിളിക്കുമെന്ന പ്രഖ്യാപനത്തില്നിന്ന് യുഡിഎഫ് പിന്മാറി. നര്ക്കോട്ടിക് ജിഹാദ് പരാമര്ശം ബിഷപ് തിരുത്തണമെന്ന മുഖ്യമന്ത്രിയുടെ അഭ്യര്ഥനയിലും നിലപാട് പറഞ്ഞില്ല. തെരഞ്ഞെടുപ്പ് പരാജയം ചര്ച്ച ചെയ്യാനാണ് യുഡിഎഫ് ഉന്നതാധികാര സമിതി യോഗം ചേര്ന്നത്. ശേഷം പാലാ ബിഷപ്പിന്റെ പ്രസ്താവന ചര്ച്ചയ്ക്കെടുത്തു. മുസ്ലിംലീഗും കേരള കോണ്ഗ്രസും രണ്ട് നിലപാടെടുത്തു. ബുധനാഴ്ച കോഴിക്കോട് ചേര്ന്ന മുസ്ലിം സംഘടനകളുടെ യോഗം ബിഷപ് മാപ്പ് പറയണമെന്ന് ആവശ്യപ്പെട്ടിരുന്നു. ഈ യോഗത്തില് പങ്കെടുത്ത ലീഗ് നേതാക്കളായ സാദിഖലി തങ്ങള്, കെ പി എ മജീദ്, പി എം എ സലാം, എം കെ മുനീര് എന്നിവര് യുഡിഎഫ് യോഗത്തിലും പങ്കെടുത്തു. എന്നാല്, ഇവിടെ വ്യത്യസ്തമായ നിലപാട് സ്വീകരിച്ചെന്നാണ് വിവരം. നല്ല പ്രതിപക്ഷമാകാന് സാധിക്കാത്തതാണ് തെരഞ്ഞെടുപ്പ് തോല്വിക്ക് ഒരു കാരണമെന്ന് യോഗത്തില് അഭിപ്രായം ഉയര്ന്നു. പ്രതിപക്ഷ റോള് ശരിയാക്കണം. ക്രിസ്ത്യന് വിഭാഗത്തെ കൂടെ നിര്ത്താന് യുഡിഎഫിന് ആയില്ല. ജസ്റ്റിസ് കോശി കമീഷന് റിപ്പോര്ട്ട് സര്ക്കാരിന് സമര്പ്പിച്ചാല് യുഡിഎഫ് വ്യക്തമായ നിലപാട് സ്വീകരിക്കണമെന്ന ആവശ്യവും യോഗത്തില് ഉയര്ന്നു.